b'\n_START_ARTICLE_\nAker g\xc3\xa5rd (Oslo)\n_START_PARAGRAPH_\nAker (fra norr\xc3\xb8nt \xc3\xa1kr, \xc3\xa5ker) var en bondeg\xc3\xa5rd i det n\xc3\xa5v\xc3\xa6rende Oslo, mellom Akerselva og Bislett. G\xc3\xa5rdens usammensatte naturnavn gj\xc3\xb8r dens opprinnelse vanskelig \xc3\xa5 tidfeste, men den er i alle fall fra f\xc3\xb8rkristen tid, trolig f\xc3\xb8r vikingtiden.\n_START_SECTION_\nHistorie\n_START_PARAGRAPH_\nG\xc3\xa5rden kan muligens ha v\xc3\xa6rt sete for forliksm\xc3\xb8tet mellom kong Magnus den gode og kong Harald Sigurdsson (Hardr\xc3\xa5de) i 1046. Kongesagaene Fagerskinna og Morkinskinna kan begge fortelle at Magnus og Harald m\xc3\xb8ttes ved en g\xc3\xa5rd som het Aker eller Skjoldaker. Noen forskere, blant dem filologen Magnus Olsen, mente at dette m\xc3\xa5tte dreie seg om g\xc3\xa5rden \xc3\x85ker i Hedmark, p\xc3\xa5 grunn av denne g\xc3\xa5rdens posisjon som tidligere tingsted. Imidlertid hevder arkeologen Frans Arne Stylegar at det heller m\xc3\xa5 dreie seg om g\xc3\xa5rden Aker utenfor Oslo. Dette bygger han p\xc3\xa5 blant annet sagaforfatternes beskrivelser av omr\xc3\xa5det g\xc3\xa5rden l\xc3\xa5 i, og at Magnus var med h\xc3\xa6ren sin i Viken (Oslofjorden) da han m\xc3\xb8tte Harald. Dette taler if\xc3\xb8lge Stylegar mer for \xc3\xa5 plassere g\xc3\xa5rden ved Oslofjorden enn ved Mj\xc3\xb8sa._NEWLINE_I 1200 stod det if\xc3\xb8lge Sverres saga et slag utenfor g\xc3\xa5rden mellom birkebeinerne og ribbungene._NEWLINE_G\xc3\xa5rden er nevnt som kirkested og fylkeskirke i eldre borgartings kristenrett, se Gamle Aker kirke. G\xc3\xa5rdsnavnet ble derfor sognenavn. G\xc3\xa5rden ble senere delt opp i flere akerg\xc3\xa5rder. _NEWLINE_Aker var klostergods i middelalderen. I 1182 ble b\xc3\xa5de g\xc3\xa5rden og kirken gitt til Nonneseter kloster av biskop Helge av Oslo. F\xc3\xb8r dette kan g\xc3\xa5rden ha v\xc3\xa6rt eid av biskopen i Oslo bisped\xc3\xb8mme, mens den opprinnelige eieren kan ha v\xc3\xa6rt kongen. Kanskje kan kongen ha overf\xc3\xb8rt g\xc3\xa5rden til biskopen i forbindelse med opprettelsen av Oslo bisped\xc3\xb8mme rundt 1070._NEWLINE_Fra 1602 var Aker-g\xc3\xa5rdene avlsg\xc3\xa5rder for Akershus slott. I 1629 ble g\xc3\xa5rdene lagt ut til bymark for Christiania. Det var da to Aker-g\xc3\xa5rder; Store og Lille Aker. Tufter etter g\xc3\xa5rdene er aldri funnet, men det antas at Store Aker har ligget ved Gamle Aker kirke, og Lille Aker ved Underhaugsveien.\n_START_SECTION_\nKirken, sognet Aker og andre navn avledet av Aker\n_START_PARAGRAPH_\nAker kirke og sognet var kirke for hele bymarka. I dag har Gamle Aker menighet liten utstrekning._NEWLINE_Foruten akerg\xc3\xa5rdene, sognet og  Aker kommune har Aker gitt navn til Akerselva, til Aker universitetssykehus og til Akersneset med Akershus slott. Slottsnavnet har f\xc3\xb8rt til ytterligere navnespredning til lenet, amtet og senere fylket Akershus. Akersgata og Akersveien var landeveien mellom Christiania og Aker kirke. Akers Mekaniske Verksted ble anlagt ved Akerselva i 1841, men flyttet i 1854 til forstaden Holmen i Pipervika for \xc3\xa5 bygge skip, til verkstedet ble nedlagt i 1982, og stedet ble kalt Aker brygge. Men bedriften ble til industrikonsernet Aker ASA, med mange datterselskaper, som har gjort Aker-navnet verdenskjent.'